Alkmaar-4x4-roete - WegRy
Alkmaar Farm Stay is in die hartjie van die Laeveld se Schagenvallei langs die Maputo-korridor geleë.
Dié werkende sitrusplaas behoort aan Johann Sippel, ’n bekende in 4×4-kringe.
Die hoofroete, ’n 7 km-natuurroete, kronkel deur die boorde en plantasies voor dit tot by die plaas se drie uitkykpunte klim. Daarvandaan kyk jy uit op die Krokodilriviervallei, met uitsigte wat selfs tot by die Kaapschehoopberge strek.
Dis ’n mak roete waarlangs jy wild en ’n verskeidenheid voëls kan sien, asook pragtige plante en diere, en die uitsigte is iets besonders. Dis lekker vir groentjies wat ’n maklike rit verkies eerder as ’n volbloeduitdaging, maar daar is ook ’n hindernisbaan.
Johann gee ook geakkrediteerde 4×4-opleiding op ’n afsonderlike terrein met ’n uitdagende hindernisbaan. Ná die basiese opleiding kry almal die kans om hul nuut verworwe vaardighede op die 7 km-roete te beproef.
Die ten volle gemeubileerde Garden Cottage het slaapplek vir 4 en die Valencia Cottage het slaapplek vir 6. Albei het kosmaakgeriewe, ’n private stoep en DStv. Die Boshuis het drie kamers, spoeltoilette en ’n volledig toegeruste kombuis waarin 16 mense kan slaap. Die nuwe Kiaatkamp het permanente tentverblyf, ’n toegeruste kombuis, braaigeriewe en ablusiegeriewe met storte. In die hoofhuis kan jy in kamers bly (dis bed-en-ontbyt), of jy kan kampeer.
Hengel, bergfietsry, kanory, voetslaan en kleiduifskiet. Alkmaar is ideaal om plekke soos Pelgrimsrus, die Sudwalagrotte en Krugerwildtuin te verken en die Bridal Veil-, Horseshoe- en Lone Creek-waterval te besoek.
Naaste dorp: Nelspruit (15 km)
Roete-afstand: 7 km
Hoe lank sal ek ry? 2-3 uur
GPS: S25.46511 E30.82987
013 733 3029;
083 449 8701;
083 305 2472;
Wat jy moet weetWebblad:http://
Luiperdskloof-4×4-roetes	Three Provinces 4×4 Adventures	Offcamber Adventures 4×4	Chandelier-wildplaas	NUUT op die rak